Predkladacia správa

Podľa bodu B.1. uznesenia vlády Slovenskej republiky č. 705/2006 z 30. augusta 2006 k správe o činnosti obcí a vyšších územných celkov v oblasti preneseného výkonu štátnej správy za rok 2005 má podpredseda vlády a minister vnútra predložiť do 20. septembra 2006 na rokovanie vlády analýzu a časový harmonogram postupu pri zrušení krajských úradov. Realizáciou tohto uznesenia vlády sa plní jeden zo zámerov Programového vyhlásenia vlády Slovenskej republiky  obsiahnutý v časti 7.4. Verejná správa, ktorým je v čo najkratšom termíne zrušiť krajské úrady, ktorých kompetencie prejdú na územnú samosprávu.
Zrušením krajských úradov sa utvárajú predpoklady na uskutočnenie ďalších cieľov vlády obsiahnutých v programovom vyhlásení, ktoré sa týkajú verejnej správy. Z časti 7. 4. programového vyhlásenia Verejná správa vyplynula aj úloha vykonať analýzu vývoja a súčasného stavu verejnej správy a navrhnúť opatrenia, ktorými by sa postupne riešili otvorené problémy, ktorých riešenie by prispelo k zvýšeniu efektívnosti administratívnych a vecných služieb poskytovaných orgánmi verejnej správy na jednotlivých stupňoch a úrovniach. Na ich základe by bolo možné posúdiť aj možnosti zredukovať organizačnú členitosť verejnej správy  s akcentom na miestnu štátnu správu a  personálnu náročnosť orgánov miestnej štátnej správy zriadených na krajskej úrovni, posúdiť možnosti prenosu niektorých ďalších kompetencií v zabezpečovaní verejných služieb  z orgánov štátnej správy na orgány územnej samosprávy. Táto ďalšia úloha má dlhodobejší charakter.
Materiál sa člení na jednotlivé časti, v ktorých je  vykonaná analýza postavenia a pôsobnosti krajských úradov podľa úsekov štátnej správy v ich pôsobnosti,  finančného, personálneho a priestorového zabezpečenia výkonu činnosti krajských úradov a   navrhnuté legislatívne zabezpečenie zrušenia krajských úradov. 
V materiáli sa navrhujú dve alternatívy usporiadania pôsobností zrušených krajských úradov.
V prvej alternatíve sa navrhuje zaviesť nový model organizácie štátnej správy budovanej na krajskej úrovni, ktorý by predstavoval asymetrické, ale efektívne a moderné usporiadanie miestnej štátnej správy na krajskej úrovni. Zásadným riešením je zriadiť tri vyššie úrady pre štátnu správu, ktoré by vykonávali pôsobnosti terajších krajských úradov. Cieľovým riešením tohto modelu by bola, po vykonaní komplexnej analýzy vývoja a súčasného stavu verejnej správy, možnosť dobudovať terajšie krajské orgány miestnej špecializovanej štátnej správy do tohto modelu ako aj prípadne integrovať niektoré ich pôsobností do navrhovaných vyšších úradov pre štátnu správu. 
V druhej alternatíve sa predpokladá  presunúť veľkú časť  pôsobnosti krajských úradov na vyššie územné celky, okrem druhostupňového výkonu štátnej správy a ďalších úloh, ktoré z hľadiska ústavnosti nie je možné presunúť na neštátne subjekty a ktoré by sa usporiadali v rámci ministerstva vnútra a úloh, ktoré by prešli do pôsobnosti obvodných úradov.  
Súčasťou materiálu je samostatne vypracovaný časový harmonogram postupu pri zrušení krajských úradov, ktorý tvorí prílohu č. 1. a osnova analýzy vývoja a súčasného verejnej správy, ktorá tvorí prílohu č. 2. k navrhovanému uzneseniu vlády. Okrem toho sú ako  súčasť materiálu  vypracované prílohy, ktoré obsahujú zoznam právnych predpisov a finančné, personálne a priestorové podmienky krajských úradov. Ďalšie prílohy sú k osnove analýzy.
Materiál bol daný na  skrátené pripomienkové konanie, v rámci ktorého predložené pripomienky boli odôvodnené na vyhodnotení pripomienkového konania, ktoré uskutočnilo Ministerstvo vnútra SR 18. septembra 2006.  Na tomto vyhodnotení predseda Bratislavského samosprávneho kraja tlmočil stanoviská aj za ostatné samosprávne kraje, ktoré ich nepredložili písomnou formou v tom smere, že pri navrhovanom modeli organizácie miestnej štátnej správy po zrušení krajských úradov  navrhujú postup podľa alternatívy č. 2, ktorá oproti alternatíve č. 1 predstavuje širší presun pôsobnosti terajších krajských úradov  na samosprávu vyšších územných celkov a podľa nich aj vyššiu úsporu finančných prostriedkov.  Ministerstvá v rámci pripomienkového konania v podstate vyjadrili svoje stanoviská k jednotlivým alternatívam riešenia usporiadania pôsobnosti po zrušení krajských úradov a k časovému postupu, v ktorom prevládal návrh na zrušenie krajských úradov podľa variantu č. 3, a to k 31. 12. 2007. Zásadné pripomienky uplatnila Únia miest Slovenska, ktorá poukazuje na to, že materiál nemožno považovať za analýzu, s čím možno čiastočne súhlasiť, pretože táto bude z časového hľadiska vykonaná na základe navrhnutej osnovy analýzy, ktorá je súčasťou materiálu. Okrem iného tiež žiada zamietnuť  najmä alternatívu č. 2 a pri ďalšom riešení  zásadne postupovať  v duchu doterajšieho vývoja verejnej správy v Slovenskej republike.
Podľa výsledkov pripomienkového konania, ktoré v prevažnej väčšine preferujú realizovať nový model organizácie miestnej štátnej správy po zrušení krajských úradov podľa alternatívy č. 2, t. j. presunúť pôsobnosti krajských úradov  na samosprávu vyšších územných celkov a na  obvodné úrady, resp. príslušné ústredné orgány štátnej správy, sa v návrhu uznesenia  odporúča vláde schváliť alternatívu  č. 2, a to do 30. 6. 2007.
Predložený materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.